6.

Članak 18. mijenja se kako slijedi: (a) umeću se sljedeći stavci: „2a. Eurostat prikuplja i objavljuje detaljne informacije, povezane s trgovinom, o biogorivima proizvedenim iz prehrambenih usjeva, poput onih na bazi žitarica i drugih kultura bogatih škrobom, šećernih kultura i uljarica. Raspoložive su informacije raščlanjeni trgovinski podaci za etanol i za biodizel s obzirom na to da se postojeći podaci objavljuju u zbirnom obliku, s podacima o uvozu i izvozu etanola i biodizela koji su okupljeni u jednu bazu podataka pod nazivom „biogoriva”. Podaci o uvozu i izvozu navode vrstu i količinu biogoriva koje države članice uvoze i troše. Podaci također obuhvaćaju zemlju podrijetla ili zemlju koja izvozi te proizvode u EU. Podaci o uvozu i izvozu biosirovina ili poluobrađenih proizvoda poboljšavaju se tako što Eurostat prikuplja i objavljuje informacije o uvozu ili izvozu sirovina, vrsti i zemlji podrijetla, uključujući sirovine kojima se trguje na unutarnjem tržištu ili poluobrađene sirovine. [Am. 98] 2b. Eurostat prikuplja i objavljuje detaljne informacije o zaposlenju u vezi s brojem, trajanjem i plaćama povezanim s izravnim, neizravnim i induciranim radnim mjestima koje stvara industrija biogoriva u Uniji. Komisija bi trebala osmisliti usuglašenu metodologiju za ocjenu radnih mjesta, kojom bi se trebale sustavno procjenjivati i pratiti razine zaposlenja u državama članicama na razini Unije. Brojke o zaposlenju trebale bi se raščlaniti po sektorima etanola i biodizela i trebaju jasno označavati položaj radnog mjesta u lancu nabave biogoriva. Trenutno podaci o zaposlenju u sektoru biogoriva nisu obuhvaćeni službenim statistikama, a procjene o zaposlenju dostupne su kreatorima politika ovisno o temeljnoj definiciji ili metodologiji koju je usvojila određena studija, primijenjenom pristupu brojanja radnih mjesta i stupnja do kojeg studije povezuju poljoprivrednu aktivnost s industrijom biogoriva. Službeni postupak kojim se zahtijeva da se brojke o zaposlenju temelje na osnovnim podacima i transparentnim pretpostavkama poboljšao bi dostupnost informacija.” [Am. 99] (b) u stavku 4. prvi i drugi podstavci zamjenjuju se sljedećim: „4. Unija s trećim zemljama nastoji sklopiti bilateralne ili multilateralne sporazume koji sadržavaju obvezujuće odredbe o kriterijima održivosti koje odgovaraju odredbama ove Direktive. Tim sporazumima također se trebaju odrediti pravila kojima će se osigurati da carinski postupci u trećim zemljama ne rezultiraju prijevarom u pogledu uvoza i izvoza biogoriva i tekućih biogoriva, kao i odredbe o pospješivanju trgovine. Unija također nastoji s trećim zemljama sklopiti sporazume koji sadržavaju obvezu ratifikacije i primjene konvencija Međunarodne organizacije rada i višestranih sporazuma o okolišu kako je navedeno u članku 17. stavku 7. Ako je Unija sklopila sporazume koji sadrže obvezne odredbe o pitanjima obuhvaćenima kriterijima održivosti iz članka 17. stavaka 2. do 7., Komisija može odlučiti da se tim sporazumima pokazuje da biogoriva i tekuća biogoriva proizvedena od sirovina kultiviranih u tim državama ispunjavaju kriterije održivosti o kojima je riječ. Pri sklapanju tih sporazuma odgovarajuća se pozornost mora posvetiti mjerama poduzetim za očuvanje područja koja u izvanrednim situacijama pružaju osnovne usluge ekosustava (npr. zaštitu slivnog područja i kontrolu erozije), za zaštitu tla, vode i zraka, za posrednu prenamjenu zemljišta, sanaciju degradiranoga zemljišta i izbjegavanje prekomjerne potrošnje vode na područjima koja oskudijevaju vodom te pitanjima iz drugog podstavka članka 17. stavka 7. [Am. 100] Komisija odlučuje sadrže li dobrovoljni nacionalni ili međunarodni programi koji određuju standarde za proizvodnju proizvoda iz biomase točne podatke za potrebe članka 17. stavka 2. ili pružaju dokaze da pošiljke biogoriva ispunjavaju kriterije održivosti navedene u članku 17. stavcima od 3. do 5.a te jesu li sirovine namjerno izmijenjene kako bi bile obuhvaćene podtočkama (i.) do (iii.) članka 3. stavka 4. točke (e) . Komisija može odrediti da ti programi sadrže točne podatke za potrebe informiranja o mjerama za očuvanje područja koja u izvanrednim situacijama osiguravaju osnovne usluge ekosustava (npr. zaštitu slivnog područja i kontrolu erozije), za zaštitu tla, vode i zraka, sanaciju degradiranog zemljišta, izbjegavanje prekomjernog korištenja vode na područjima na kojima nedostaje vode te o pitanjima iz drugog podstavka članka 17. stavka 7. Komisija također može za potrebe članka 17. stavka 3. točke (b) podtočke (ii.) priznati i područja za zaštitu rijetkih, ranjivih i ugroženih ekosustava ili vrsta priznatih međunarodnim sporazumima ili uvrštenih na popise koje su sastavile međunarodne organizacije ili Međunarodni savez za očuvanje prirode. [Am. 101] Komisija i države članice osiguravaju uzajamno priznavanje sustava provjere kojima se osigurava ispunjavanje kriterija održivosti za biogoriva i tekuća biogoriva, kada su takvi sustavi utvrđeni u skladu s ovom Direktivom.” [Am. 102] (c) dodaje se sljedeći stavak: „9a. U roku od [tri godine nakon stupanja na snagu ove Direktive] Komisija Europskom parlamentu i Vijeću podnosi izvješće o pregledu provedbe dobrovoljnih programa za koje je u skladu sa stavkom 4. donesena odluka i u kojem se utvrđuju primjeri najbolje prakse. Izvješće se temelji na najboljim dostupnim informacijama, uključujući savjetovanja sa zainteresiranim stranama, i na praktičnom iskustvu u primjeni tih programa. U izvješću se uzima u obzir razvoj odgovarajućih međunarodno priznatih standarda i smjernica, uključujući smjernice Međunarodne organizacije za standardizaciju i Međunarodnog saveza za društvenu i okolišnu akreditaciju i označivanje (ISEAL). U izvješću se za svaki program između ostalog analizira sljedeće: — neovisnost, način i učestalost revizija; — dostupnost i iskustvo u primjeni metoda za prepoznavanje i rješavanje odstupanja; — transparentnost, osobito u pogledu dostupnosti programa, dostupnosti prijevoda na službene jezike zemalja i regija iz kojih potječu sirovine, dostupnosti popisa ovlaštenih operatora i odgovarajućih potvrda te revizorskih izvješća; — sudjelovanje zainteresiranih strana, osobito u pogledu konzultiranja autohtonih i lokalnih zajednica tijekom izrade i pregleda programa i revizija; — ukupna stabilnost programa, osobito u pogledu pravila o akreditaciji, kvalifikaciji i neovisnosti revizora i odgovarajućih tijela programa; — ažuriranje programa u odnosu na tržište. Ako je to u kontekstu izvješća prikladno, Komisija Europskom parlamentu i Vijeću podnosi prijedlog za izmjenu kriterija navedenih u članku 18. stavku 5”. [Am. 103]